पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना काल में आपदा को अवसर मानने वाले भी बहुत मिल रहे हैं तो इस भयानक संकट के समय अपना फर्ज निभाने वालों की भी कोई कमी नहीं है। ऐसा ही एक मामला सिम्स में सामने आया। कोरोना पीड़ित महिला मरीज जिन्हें हार्निया की बीमारी थी। स्थिति गंभीर थी और शहर का कोई भी डॉक्टर उनका इलाज करने के लिए तैयार नहीं था। ऐसे में इस कोरोना पीडि़त महिला का ऑपरेशन करने की जिम्मेदारी उठाई सिम्स की सर्जरी की टीम ने। सिम्स के सर्जनों ने महिला का सफल ऑपरेशन किया। अब महिला पूरी तरह से स्वस्थ है और उनका सिम्स में ही इलाज चल रहा है।
छोटी आंत फंसी थी, देर करते तो जान भी जा सकती थी मरीज की
मैं अपना काम कर रहा था तभी सिम्स से मेरे पास फोन आने लगे। बार-बार फोन आए तो मैं समझ गया कि जरुर कोई गंभीर बात है। फोन पर जानकारी मिली कि एक महिला अलका मजूमदार जो कि कोरोना से भी पीड़ित हैं उनकी हालत बहुत खराब है और ऑपरेशन करना होगा। मैं असमंजस में पड़ गया कि एक तो मरीज कोरोना पीडि़त है और रात का समय है कैसे संभालुंगा। लेकिन हिम्मत करके अस्पताल पहुंचा और महिला की रिपोर्ट ली। महिला दर्द से बुरी तरह से कराह रही थी। मैने केस हिस्ट्री पढ़ी तो पता चला कि अलग-अलग परेशानियों को लेकर उनका पहले भी चार बार ऑपरेशन हो चुका है। ऐसे में केस और जटिल हो गया। मरीज अलका मजूमदार हार्निया से पीड़ित थीं और उनकी छोटी आंत बाहर आकर बुरी तरह से फंस चुकी थी। ऐसे में अगर ऑपरेशन में जरा सी भी देर होती तो मरीज की जान भी जा सकती थी। मैने अपनी टीम के साथ पूरा केस डिस्कस किया और ऑपरेशन करना प्रारंभ कर दिया। करीब 2 घंटे तक ऑपरेशन चला जो पूरी तरह से सफल रहा। अगर मरीज का ऑपरेशन करने में और देर करते तो उसकी जान भी जा सकती थी। मरीज अब पूरी तरह से स्वस्थ है और कोविड वार्ड में उनका इलाज चल रहा है।
- डा. बृजेश पटेल, सर्जन, सिम्स
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva mai_Deva zho_Hant eng_Latn